ජනාධිපතිවරණය ඉතා සර්ව සාධාරණව පවත්වා ඇති බවට මැතිවරණ කොමසාරිස්වරයා ඉතා පැහැදිලි ප්‍රකාශයක් කොට තිබිය දී මෙවර මැතිවරණය වඩාත් ප්‍රජාතන්ත්‍රවාදීව පැවැති බව දැන දැනම විපක්‍ෂය පරාජය පිළි නොගෙන රට තුළ ප්‍රචණ්ඩත්වයක් ඇති කිරීමට දැරූ උත්සාහය අසාර්ථක වූ බව ද ඇමැතිවරයා කීවේය.ඇමැති අනුර පි‍්‍රයදර්ශන යාපා මහතා මේ බව ප්‍රකාශ කෙළේ කැබිනට් තීරණ දැනුම් දීම සඳහා රජයේ ප්‍රවෘත්ති දෙපාර්තමේන්තුවේ දී ඊයේ (11) පැවැති මාධ්‍ය හමුවේදී ය.ජනාධිපතිතුමන්ගේ රුසියානු සංචාරය පිළිබඳ අදහස් දැක්වූ ඇමැති අනුර පි‍්‍රයදර්ශන යාපා මහතා වසර 31 කට පසු රාජ්‍ය නායකයකු රුසියාවේ සංචාරයක නිරත වූ ප්‍රථම අවස්ථාව මෙය බව ද මේ සංචාරය බෙහෙවින් සාර්ථක වූ බව ද කීවේය.ලංකාව සහ රුසියාව අතර සබඳතා වර්ධනය වීමට ජනපතිතුමන් ගේ රුසියානු සංචාරය ඉවහල් වූ බව පැවැසූ ඇමැති අනුර යාපා මහතා ජනාධිපති මහින්ද රාජපක්ෂ මහතා පසුගිය වසර 4 තුළ රුසියාව ඇතුළු රටවල් රැසක් සමඟ සබඳතා යළි තහවුරු කැර ගත් බව ද කීවේය.රුසියාවේ මහජන මිත්‍රත්ව විශ්වවිද්‍යාලයට වසර 50 ක් පිරීම නිමිත්තෙන් පැවැති උත්සවයේ දී ජනාධිපති මහින්ද රාජපක්ෂ මහතාට ආචාර්ය උපාධියක් පිරිනැමීම ජනාධිපතිතුමන්ට මෙන්ම මේ රටට කළ විශාල ගෞරවයක් බවද මේ රටේ සාමය සහ සංවර්ධනය සඳහා ජනාධිපතිතුමන් සිදු කළ සේවය අගයමින් මේ ගෞරව උපාධිය පිරිනැමූ බව ද එවැනි උපාධියකින් පිදුම් ලද 14 වන රාජ්‍ය නායකයා මහින්ද රාජපක්‍ෂ මහතා බව ද ප්‍රකාශ කෙළේ ය.ජනාධිපතිතුමන් ගේ දෙවැනි ධුර කාලයේ පැවැත්වෙන මහා මැතිවරණයේ දී 2/3ක බලයක් සහිත ස්ථාවර පාර්ලිමේන්තුවක් මඟින් පැහැදිළි ව්‍යවස්ථා වෙනසක් ඇති කිරීමට හැකි වනු ඇතැයි ද ඇමැති අනුර යාපා මහතා විශ්වාසය පළ කෙළේ ය.විශ්‍රාමික හමුදාපති සරත් ෆොන්සේකා මහතා අත්අඩංගුවට ගැනීම හමුදා නීතියට අනුව සිදු කැර ඇති බව ද යුද හමුදා සේවයේ සිටිමින් දේශපාලන පක්‍ෂ සමඟ සබඳතා පැවැත්වූ බවට මුල්ම සාක්‍ෂිය ඉදිරිපත් කෙළේ ජ.වි.පෙ ලේකම් ටිල්වින් සිල්වා මහතා බව ද ඇමැති අනුර යාපා මහතා කීවේය.